بہائی تعلیمات

بہائی دین کی تعلیمات اس کے بانی بہاء اللہ کی تحریروں پر مبنی ہیں۔ بہائی ادب کا مجموعہ باب اور بہاء اللہ کی کتابوں اور تحریروں کے ساتھ ساتھ عبدالبہاء (بانی کے بیٹے) کی عوامی خطبات اور تحریروں پر مشتمل ہے۔ بہائی عقیدہ کا ایک مرکزی اصول دنیا کے بڑے مذاہب کا اتحاد ہے (زرتشتیت, ہندومت, یہودیت, بدھ مت, عیسائیت, اور اسلام) ، جو ایک اللہ کے زیر نگرانی ایک واحد منصوبے کا حصہ ہیں۔ بہائی تعلیمات میں اللہ، انسانیت اور دین کی وحدت جیسے الہٰی موضوعات کے ساتھ ساتھ انسانی زندگی کے پہلوؤں پر بھی توجہ دی گئی ہے، جیسے دین اور سائنس کا ہم آہنگ ہونا،دولت اور غربت کی انتہاؤں کا خاتمہ، عالمگیر لازمی تعلیم اور تمام لوگوں کی برابری، خواہ وہ جنس، نسل، قومیت، رنگ یا سماجی طبقے کے لحاظ سے ہوں۔

## خلاصہ

1911 اور 1912-1913 کے دوران عبدالبہا ء کے مغرب کے سفر کے دوران انھوں نے بہاءاللہ کی تعلیمات کے بنیادی اصولوں کا خلاصہ کیا، جو "کتاب اقدس" کے قوانین اور احکام کے ساتھ مل کر بہائی ایمان کی بنیاد تشکیل دیتے ہیں:حقیقت کی آزادانہ تلاش، جو توہم پرستی یا روایات سے آزاد ہو؛ انسانی نسل کی یگانگت، جو اس دین کا مرکزی اصول اور بنیادی عقیدہ ہے؛ تمام مذاہب کا بنیادی اتحاد؛ تعصب کی تمام اقسام کی مذمت، خواہ وہ دینی ہو، نسلی ہو، طبقاتی ہو یا قومی؛ دین اور سائنس کے درمیان ہم آہنگی؛ مردوں اور عورتوں کی مساوات، مرد اور عورت دو پرہیں جن پر انسانی نسل کا پرندہ اڑسکتا ہے؛ تعلیم کالازمی قرار دیا جانا؛ بین الاقوامی معاون زبان کو اپنانا؛دولت اور غربت کی انتہاؤں کا خاتمہ؛ قوموں کے درمیان تنازعات کے فیصلے کے لیے ایک عالمی عدالت کا قیام ؛خدمت کے احساس سے سر انجام دیے گئے کام کو عبادت کی معراج پر فائز کرنا؛انسانی معاشرے میں عدل کو اعلیٰ ترین اصول اور دین کو اقوام عالم کے تحفظ کی دیوار قرار دینا؛ اور تمام انسانیت کا عظیم ترین مقصود - ہمیشگی اور آفاقی امن کی بنیاد رکھنا۔

## وحدت
بہائی تعلیمات کے مرکزی نکات تین بنیادی اصول پر مشتمل ہیں، اللہ کی وحدانیت*،وحدتِ ادیان* اور *انسانیت کی وحدانیت*۔ بہائی تحریریں بیان کرتی ہیں کہ ایک واحد، قادرِ مطلق اللہ موجود ہے جو اپنا پیغام الہٰی مظاہرظہور یا مربّیان کی ایک تسلسل کے ذریعے ظاہر کرتا ہے۔ ان کے تعلیمات کو "ایک ترقی پزیر تہذیب کی پیش رفت" میں اہم کردار ادا کرنے والا سمجھا جاتا ہے، بہائی عقائد کے مطابق، اللہ کی طرف سے ہدایت کا عمل تدریجی وحی کے ذریعے ہوتا ہے،جس میں مختلف ادوار میں مختلف مربّی انسانیت کی رہنمائی کے لیے بھیجے جاتے ہیں یہ وحی کا سلسلہ ایک ہی دین کی تسلسل کے طور پر پیش کیا جاتا ہے، جو ایک واحد انسانیت کے لیے ہے، جس کے تمام افراد عقلِ سلیم رکھتے ہیں اور صرف رنگ و ثقافت کے لحاظ سے مختلف ہیں۔ ​ یہ تصور نہ صرف بہائی عقائد کی وضاحت کے لیے بنیادی حیثیت رکھتا ہے بلکہ دیگر مذاہب کے بارے میں بہائیوں کے رویے کو بھی بیان کرتا ہے، جنھیں وہ الہامی مانتے ہیں۔ دنیا کی ہر نسل اور ثقافت کی قبولیت نے بہائی دین کو تنوع بخشا ہے، جس کی وجہ سے یہ دین دنیا کا دوسرا سب سے زیادہ پھیلاؤ رکھنے والا دین بن گیا ہے، اور اس کا لٹریچر 800 سے زائد زبانوں میں ترجمہ ہو چکا ہے۔

### اللہ کی وحدانیت
بہائی تعلیمات کے مطابق **[[اللہ]]** ایک واحد، لافانی اور غیر مخلوق ہستی ہیں جو تمام کائنات کا خالق اور سرچشمہ ہیں۔ اللہ کو ایک ذاتی ہستی کے طور پر بیان کیا گیا ہے جو ناقابلِ شناخت، ناقابلِ رسائی، تمام وحی کا منبع، ازلی، ہر چیز کا جاننے والا، ہر جگہ موجود اور قادرِ مطلق ہے۔ اگرچہ اللہ کی حقیقت تک براہِ راست رسائی ممکن نہیں، لیکن اُس کی صفات اور تجلیات اُس کی مخلوقات میں نظر آتی ہیں۔ تخلیق کا مقصد یہ ہے کہ انسان اپنے خالق **اللہ** کو پہچانے، اُس سے محبت کرے اور اُس کے احکامات پر عمل کرے۔

بہائی عقیدے کے مطابق، اگرچہ مختلف انسانی ثقافتوں اور مذاہب میں اللہ کے تصور اور اس کی صفات کے بارے میں اختلافات ہیں، لیکن یہ تمام مختلف حوالے درحقیقت ایک ہی ذاتِ الٰہی کی طرف اشارہ کرتے ہیں۔ یہ اختلافات متضاد یا غیر مربوط نہیں ہیں، بلکہ انھیں مختلف معاشروں کی ضروریات کے مطابق الہی پیغامات کی مناسبت سمجھا جاتا ہے

بہائی تعلیمات کے مطابق، اللہ اتنا عظیم ہے کہ انسان اُس کی صحیح تصویر کشی کرنے سے قاصر ہے۔ بہائی عقیدہ یہ ہے کہ اللہ سے منسوب صفات،جیسے قادرِ مطلق اور محبت کرنے والا، دراصل انسانوں کے محدود تجرباتِ قدرت و محبت کی عکاسی کرتی ہیں۔حضرت بہاء اللہ نے فرمایا ہے کہ اللہ کا معرفت صرف اُنہی صفات و کیفیات تک محدود ہے جو ہماری سمجھ میں آسکتی ہیں، اس لیے اللہ کی حقیقی ذات تک پہنچنا انسان کے لیے ناممکن ہے۔ البتہ، اللہ کی صفات کا علم اُس کے برگزیدہ ہستیوں کے ذریعے انسانوں تک پہنچتا ہے۔ یعنی، ہم اللہ کو اُس کے مظاہرِ الٰہی کے تعارف سے ہی پہچان سکتے ہیں۔چونکہ ہماری ہر شے کا علم ، خواہ وہ مخلوق اور محدود اشیاء کے بارے میں ہی کیوں نہ ہو ، اُس کی صفات تک محدود ہے نہ کہ اصلی حقیقت تک،تو پھر لامحدود الٰہی حقیقت، یعنی **اللہ** کی ذات کو اس کی حقیقت میں کیسے سمجھا جا سکتا ہے؟... لپس **اللہ** کی معرفت کا مطلب اس کی صفات کا ادراک اور علم ہے، نہ کہ اس کی ذات کا۔ اور صفات کا یہ علم بھی انسان کی استعداد اور قوت کے مطابق ہوتا ہے، یہ مکمل اور مطلق نہیں ہوتا۔بہائی تحریروں میں اللہ کے بے شمار نام اور صفات موجود ہیں جن کے ذریعے انسان اُس ایک، ذاتی مگر ناقابلِ فہم حقیقتِ اعلیٰ کو کسی حد تک سمجھ سکتا ہے۔البتہ، یہ تعلیمات اللہ کے تصور کو انسانوں جیسا بنانا، اسے کائنات کے ساتھ مکمل طور پر یکجا سمجھنا یا کسی جسم میں ظاہر ہونے کا عقیدہ رکھنا، ان تمام نظریات کو رد کرتی ہیں۔ بہائی تعلیمات بیان کرتی ہیں کہ انسان دعا، مراقبہ، مقدس تحریروں کے مطالعہ اور خدمت کے ذریعے اللہ کے قریب ہو سکتا ہے۔

### انسانیت کی وحدانیت
تصغیر|اقتباس از بہائی تحریرات
بہائی تحریریں تعلیم دیتی ہیں کہ انسانیت ایک ہے اور سب لوگ اللہ کی نظر میں برابر ہیں۔ بہائی دین زور دیتا ہے کہ انسانیت کا اتحاد نسل، قوم، جنس، ذات اور سماجی طبقے کی تمام تقسیموں سے بالاتر ہے اور ساتھ ہی اس کی تنوع کو سراہتا ہے۔ عبدالبہاء فرماتے ہیں کہ بنی نوع انسان کا اتحاد اب "دنیا کے دینی اور سیاسی حالات میں سب سے اہم مسئلہ اور سوال" بن چکا ہے۔ بہائی تحریریں انسانیت کے حیاتیاتی، سیاسی اور روحانی اتحاد کی تصدیق کرتی ہیں۔ بہاء اللہ فرماتے ہیں: تم سب ایک درخت کے پھل اور ایک شاخ کے پتے ہو۔ ایک دوسرے کے ساتھ انتہائی محبت اور ہم آہنگی، دوستانہ رویہ اور رفاقت کے ساتھ پیش آؤ۔بہائی تحریریں زور دیتی ہیں کہ پوری انسانی نسل ایک متحد اکائی ہے، ایک منفرد مخلوق ہے، بہاءاللہ فرماتے ہیں، "ہم نے تم سب کو ایک ہی مٹی سے پیدا کیا ہے"۔ بہائی تحریریں مزید زور دیتی ہیں کہ مختلف نسلوں، قوموں اور نسلی گروہوں کے درمیان پائے جانے والے اختلافات یا تو سطحی نوعیت کے ہوتے ہیں (جیسے کہ جلد کا رنگ) یا پھر یہ پس منظر یا تعلیم میں فرق کی بنا پر پیدا ہوتے ہیں۔ بہائی تعلیمات کا ایک بنیادی اصول ہر قسم کے تعصبات کا خاتمہ ہے، بشمول نسلی، جنسی، معاشی اور سماجی تعصبات۔

بہائی تعلیمات بیان کرتی ہیں کہ اگرچہ نسلی اور ثقافتی تنوع برقرار رہے گا، لیکن انسانیت کی بنیادی وفاداری کسی ذیلی گروہ (جیسے نسل، قوم یا نسلی گروہ) کی بجائے پوری انسانی نسل کے ساتھ ہوگی۔ نہ صرف جنگوں کا، بلکہ گروہی کشمکش کا بھی خاتمہ ہو جائے گا۔

بہائی تحریریں اگرچہ عالمی اتحاد اور اقوام کی وحدت کی اہمیت پر زور دیتی ہیں، لیکن وحدت کو یکسانی کے برابر نہیں سمجھتیں، یہ تحریریں "تنوع میں اتحاد" کے اصول کے ذریعے ثقافتی، قومی اور انفرادی تنوع کی اہمیت کو تسلیم کرتی ہیں اور واضح کرتی ہیں کہ جبکہ انسانیت کی وحدت کو تسلیم کیا جائے، ثقافتی تنوع کو بھی سراہا جانا چاہیے۔ تنوع میں اتحاد کی تشریح عام طور پر بہائی تحریروں میں پھولوں کے باغ کی مثال سے کی جاتی ہے، جہاں مختلف رنگ کے پھول باغ کی خوبصورتی کو بڑھاتے ہیں۔یہ[ دین] دنیا کے مختلف نسلوں، آب و ہوا، تاریخ، زبان و روایت، سوچ اور عادات کے تنوع کو نظر انداز کرتا ہے اور نہ اسے دبانے کی کوشش کرتا ہے، جو دنیا کی اقوام اور قوموں کے درمیان فرق پیدا کرتے ہیں... اس کا بنیادی نعرہ "تنوع میں اتحاد" ہے

### وحدتِ ادیان
بہائی تعلیمات بیان کرتی ہیں کہ دین دراصل ایک ہی ہے، جسے اللہ وقت کے ساتھ ساتھ انسانیت پر اپنے مظاہرظہور کے ذریعے نازل کرتا ہے، جیسے جیسے انسانوں میں بلوغت آتی ہے اور ان کی سمجھنے کی صلاحیت بڑھتی ہے۔ بہائی تحریریں اس بات کی تصدیق کرتی ہیں کہ مذاہب کے درمیان ظاہری اختلافات اس زمانے اور مقام کی ضروریات کی وجہ سے ہیں، جن میں ہر دین نازل ہوا۔ بہاءاللہ نے اللہ کے مظاہرظہور میں سب سے حالیہ ہونے کا دعوی کیا لیکن آخری نہیں، بلکہ اُن الٰہی معلمین کے سلسلے کی ایک کڑی ہیں جن میں عیسیٰ، بدھ اور محمدسمیت دیگر بھی شامل ہیں۔

بہائی تحریریں بیان کرتی ہیں کہ اللہ کے مظاہر ظہور کی اساسی فطرت دوہری ہے، جو بیک وقت انسانی اور الہی ہوتی ہے۔ وہ الہی اس طرح ہیں کہ وہ سب ایک ہی اللہ سے آتے ہیں اور اس کی تعلیمات کو پیش کرتے ہیں۔ تاہم، جبکہ انھیں ایک ہی روشنی میں دیکھا جا سکتا ہے، وہ مختلف ناموں سے جانے جاتے ہیں، ہر ایک ایک مقررہ مشن کو مکمل کرتا ہے اور ایک مخصوص وحی کے حامل ہوتے ہیں۔[6] بہاءاللہ اپنی بہت سی تحریروں میں فرماتے ہیں کہ اللہ کے کسی ایک مظہر ظہور کا انکار، نہ صرف تمام مظاہرظہور کے انکار کے مترادف ہے، بلکہ یہ خود اللہ کے انکار کے برابر ہے۔ ان معلموں کے درمیان تعلقات کے بارے میں، جنھیں بہائی مظہر ظہورکہتے ہیں، بہاءاللہ لکھتے ہیں:اللہ نے ان مقدس ہستیوں کے علم کو اپنے علم کے عین مطابق مقرر کیا ہے۔ جس نے ان کو پہچانا اس نے اللہ کو پہچانا۔ جس نے ان کی پکار کو سنا، اس نے اللہ کی آواز کو سنا اور جس نے ان کے انکشاف کی سچائی کی گواہی دی، اس نے خود اللہ کی سچائی کی گواہی دی۔ جو ان سے منہ موڑتا ہے، وہ اللہ سے منہ موڑتا ہے اور جو ان کا انکار کرتا ہے، وہ اللہ کا انکار کرتا ہے ... وہ انسانوں میں اللہ کے مظہر ہیں، اس کی سچائی کے مظاہر اور اس کی شان و شوکت کے نشان ہیں۔

## بتدریج ظہور پزیر دین
بہائیوں کا عقیدہ ہے کہ اللہ اپنی مرضی کو انسانیت پر مختلف اوقات اور مختلف مقامات پر بزرگ ہستیوں کے ذریعے ظاہر کرتا ہے جنھیں مظاہرِظہورالہی کہا جاتا ہے، جو ایک کے بعد ایک عہد اور ایک دین قائم کرتے ہیں۔ ہر مظہرظہور باری باری ایک عہد قائم کرتا ہے اور ایک دین کی بنیاد رکھتا ہے۔ بہائی تحریروں کے مطابق یہ وحی کا عمل دائمی ہے، برخلاف دوسری بہت سی اعتقادی نظاموں کے جو اپنے مظہرظہور کی حتمیت پر یقین رکھتے ہیں۔ مظاہرِ ظہور کی طرف سے قائم کیے گئے متواتر اور مستقل مذاہب کا عمومی موضوع یہ ہے کہ اس میں ارتقا کا رجحان ہے اور ہر مظہرِ ظہور اپنی سابقہ وحی سے بڑھ کر ہدایت اور دین انسانوں تک پہنچاتا ہے۔ مظاہرِاللہ کی وحیوں میں جو فرق نظر آتے ہیں، وہ ان مظاہر کی فطرت میں نہیں ہوتے، بلکہ یہ دنیا کے مختلف حالات، سماجی ڈھانچوں اور انسانی ضروریات کے باعث ہوتے ہیں، یہ فرق دراصل اس دور کے مخصوص "معاشرتی حالات"، "زمانے کی متنوع ضروریات" اور "انسانی روحانی قابلیت" سے ہم آہنگ ہوتے ہیں۔ یہ فرق اس بنیاد پر تسلیم کیے گئے ہیں کہ انسانی معاشرہ بتدریج اتحاد کے اعلیٰ مراحل کی طرف ترقی کر چکا ہے، جیسے خاندان سے قبائل اور پھر قوموں تک۔

ہر مظہر ظہورنے ابدی اخلاقی اور روحانی سچائیاں پیش کیں جو آنے والے مظاہرِظہورکے ذریعہ تجدید ہوئیں، جن میں سے ہر ایک کی تعلیمات اُس وقت کی انسانیت کی مخصوص روحانی اور مادی ترقی کی عکاسی کرتی ہیں۔ بہائی نقطہ نظر کے مطابق، جیسے جیسے انسانیت کی روحانی قابلیت اور جاذبیت وقت کے ساتھ بڑھتی گئی، ان روحانی سچائیوں کی وضاحت کی حد بدل گئی۔

بہاء‌اللہ نے وضاحت کی کہ مسلسل مظاہر کا ظہور ہر سال بہار کی آمد کی طرح ہے، جو ایک ایسی دنیا میں نئی زندگی لاتا ہے جو پچھلے مظاہر کی تعلیمات کو نظر انداز کر چکی ہے۔ انھوں نے دنیا کو انسانی جسم کی طرح قرار دیی اور وحی کو "انصاف اور حکمت" کی پوشاک کے طور پر تشبیہ دی۔

بہاء اللہ نے *[[کتاب ایقان]]* میں ذکر کیا کہ اللہ "شہراللہ" کو تقریباً ہر ہزار سال بعد نئے سرے سے وجود میں لائے گا اور خاص طور پر ذکر کیا کہ بہاء اللہ کے پیغام کے 1000 سال کے اندر اللہ کا نیا ظہور نہیں ہوگا۔

### میثاق
ایک میثاق لوگوں کے گروہوں کے درمیان ایک معاہدہ ہوتا ہے جو باہمی طور پر متفقہ ذمہ داریوں پر مشتمل ہوتا ہے۔ بہائی عقیدے میں میثاق، جسے 'انسانیت کا محور' کہا جاتا ہے اور جو عقیدے کی وحدت کو یقینی بناتا ہے، دینی تاریخ میں دو مخصوص میثاق کی طرف اشارہ کرتا ہے۔ پہلا 'عظیم میثاق' ہے جو ہر مظہر الہی اور اس کے پیروکاروں کے درمیان اگلے مظہر الہی کے وعدے کے حوالے سے کیا جاتا ہے۔ جیسا کہ پیش گوئی میں دکھایا گیا ہے، ہر مظہر، بشمول ابراہیم، موسیٰ، یسوع، محمد، باب اور بہاءاللہ، اگلے کے آنے کی پیش گوئی کرتے ہیں، ان کے پیروکاروں پر لازم ہے کہ وہ بعد کے مظہر کے دعووں کی تحقیق کریں۔ 'میثاق صغیر' مظہر اور ان کی فوری جانشینی کے بارے میں ہے، جس کے تحت بہاءاللہ نے عبد البہاء کو اپنی کتاب عہدی میں اپنے میثاق کے مرکز کے طور پر مقرر کیا۔ اپنے وصیت نامے میں عبدالبہاء نے مومنین کو شوقی افندی کی پیروی کی ہدایت دی، جنھوں نے آگے چل کر یہ وعدہ کیا کہ الٰہی رہنمائی کا سلسلہ مستقبل میں بیت العدلِ اعظم کے ذریعے جاری رہے گا۔ بہائی میثاق ایک زیادہ عام میشاق کا بھی حوالہ دیتا ہے جس کے ذریعہ، اپنی نعمتوں کے بدلے،اللہ اپنے مظاہر ظہور کی شناخت اور اس کے قوانین کی اطاعت کا مطالبہ کرتا ہے۔

## سماجی اصول
جب **عبدالبہاء** نے یورپ اور شمالی امریکا کے دورے کیے تو انھوں نے باقاعدگی سے بہائی عقائد کے مرکزی نکات کو درج ذیل اصولوں کی فہرستوں میں خلاصہ کیا۔ یہ فہرست مقتدر نہیں ہے اور ایسی مختلف فہرستیں موجود ہیں۔

### عورت اور مرد کی مساوات
بہائی دین کی تعلیمات خواتین اور مردوں کی برابری کی تصدیق کرتی ہیں، بہاء اللہ نے فرمایا ہے کہ اللہ نے اب ان امتیازات کو ختم کر دیا ہے جو پہلے مردوں اور عورتوں کے مقامات کو الگ کرتے تھے۔ اس طرح، خواتین اور مرداللہ کی نظر میں برابر ہیں۔ عبدالبہاء نے اپنی تحریروں اور گفتگو میں بار بار صنفی برابری کو بہائی عقائد کی ایک نمایاں خصوصیت کے طور پر اجاگر کیا، یہ کہتے ہوئے کہ خواتین اور مرد دونوں صلاحیتوں اور ذہانت کے حوالے سے ایک جیسے امکانات رکھتے ہیں؛ انھوں نے مردوں اور عورتوں کی حیثیت اور تہذیب کی ترقی کا موازنہ ایک پرندے کے دو پروں سے کیا کہ صرف اگر دونوں پَر مضبوط ہوں تو انسانیت کا پرندہ اڑ سکے گا۔ خواتین اور مردوں کو تعلیم کے حوالے سے یکساں مواقع فراہم کیے جانے چاہئیں، جس میں ایک جیسے نصاب تک رسائی شامل ہے اور انھیں اقتصادی، سماجی اور سیاسی حقوق دیے جانے چاہئیں۔

جبکہ بہائی تعلیمات عورتوں اور مردوں کی مکمل روحانی اور سماجی برابری کو تسلیم کرتی ہیں، یہ زندگی کے کچھ شعبوں میں جنس کی تفریق کی تصدیق بھی کرتی ہیں۔ عورتوں اور مردوں کو مختلف طاقتوں اور صلاحیتوں کے حامل تسلیم کیا جاتا ہے جو انھیں مختلف کردار بہتر طور پر ادا کرنے کے قابل بناتی ہیں۔ اس طرح کچھ تعلیمات ہیں جو محدود حالات میں مردوں کو ترجیح دیتی ہیں اور کچھ ایسی ہیں جو عورتوں کو ترجیح دیتی ہیں، ایک پہلو عورتوں کے ممکنہ مادریت کی حیاتیاتی حقیقت سے متعلق ہے۔ عبدالبہاء نے کہا کہ جہاں ضروری ہو، لڑکیوں کو تعلیمی ترجیح دی جانی چاہیے کیونکہ ممکنہ مائیں ہونے کے ناطے وہ اپنے بچوں کی پہلی معلمات ہوں گی۔

### دین اور سائنس کا ہم آہنگ ہونا
سائنس اور دین کی ہم آہنگی بہائی تعلیمات کا ایک مرکزی اصول ہے، جو اس بات پر زور دیتا ہے کہ حقیقی سائنس اور حقیقی دین کو ہم آہنگ ہونا چاہیے اور اس لیے اس نظریے کو مسترد کرتا ہے کہ سائنس اور دین کے درمیان تضاد ہے۔ عبدالبہاء نے واضح کیا کہ ایسا دین جو توہمات پر مبنی ہو اور سائنس کے مطابق نہ ہو بلکہ انسانی خیالات و تصورات پر مبنی ہو، اس کو رد کر دینا چاہیے۔ جب دین سائنس کے مطابق ہو تو اس کی بنیاد مضبوط ہوتی ہے اور یہ انسانی دل پر اثر ڈالنے کی صلاحیت رکھتا ہے۔ عبدالبہاء نے یہ بھی کہا کہ دین کی حقیقی باتوں کو سمجھنے کے لیے انسان کی عقل درکار ہے، اور ان تہذیبوں کی مذمت کی جو صرف مادیت پر مبنی ہوں، جو فنی مہارت کے باوجود ایسی اخلاقی تباہ کاریوں کو جنم دیتی ہیں جیسے کہ جنگ۔

### عالمگیر تعلیم
بہائی تعلیمات تعلیم کی اہمیت پر زور دیتی ہیں، خواہ وہ دینی ہو یا دنیاوی، کیونکہ یہ انسانیت کی ترقی کا ایک بنیادی عنصر ہے۔ ان تعلیمات میں فنون، ہنر، سائنس اور پیشہ ورانہ شعبوں کے ساتھ ساتھ اخلاقی اور روحانی تربیت کو فروغ دینے پر بھی خاص توجہ دی گئی ہے۔ بہاء اللہ نے اپنی تحریروں میں بیان کیا ہے کہ ایک فرد کی روحانی صلاحیتیں صرف روحانی تعلیم کے ذریعے ہی ممکن ہو سکتی ہیں، جو بچوں کے لیے ابتدائی عمر سے ہی روحانی اور دینی تعلیم کو ضروری کرتی ہیں۔ اس ضمن میں، بہائی تعلیمات اس بات پر زور دیتی ہیں کہ والدین پر یہ ذمہ داری عائد ہوتی ہے کہ وہ اپنے بچوں کی تعلیم کا انتظام کریں، بالخصوص لڑکیوں کی تعلیم پر خاص توجہ دی جانی چاہیے۔

### عالمی معاون زبان
بہائی تعلیمات میں تمام دنیا کے لوگوں کے درمیان بہتر رابطہ کو عالمی اتحاد اور امن کے قیام کے لیے انتہائی اہم سمجھا جاتا ہے۔ اس وقت دنیا میں رائج مختلف زبانوں کی کثرت کو اتحاد کے راستے میں ایک بڑی رکاوٹ سمجھا جاتا ہے، کیونکہ یہ معلومات کے آزادانہ تبادلے کو محدود کرتی ہے اور ایک زبان بولنے والے عام فرد کے لیے عالمی حالات کا جامع نقطۂ نظر حاصل کرنا مشکل بنا دیتی ہے۔

بہاءاللہ نے انسانیت کی ترغیب دی کہ ایکمعاون زبان کا انتخاب کیا جائے جسے مقامی مادری زبان کے ساتھ اسکولوں میں سکھایا جائے تاکہ دنیا کے لوگ جہاں کہیں بھی جائیں ایک دوسرے کو سمجھ سکیں۔ بہاءاللہ نے زور دیا کہ دنیا کے مختلف حصوں کے درمیان مکمل اتحاد اس وقت تک حقیقت نہیں بن سکتا جب تک ایکمعاون زبان کو اپنایا نہیں جاتا۔

بہاء اللہ نے اس بات پر بھی زور دیا کہ معاون زبان کسی بھی طرح موجودہ قدرتی زبانوں کو دبا نہ سکے اور *تنوع میں وحدت* کا تصور زبانوں پر ویسے ہی لاگو ہوتا ہے جیسے دوسرے اختلافات پر۔ بہائی تعلیمات بتاتی ہیں کہ ثقافتی تنوع وحدت سے ہم آہنگ ہے اور چونکہ انسانیت دنیا کی بے شمار ثقافتوں سے مالامال ہے، اب وقت آ گیا ہے کہ ثقافتی تنوع کو وحدت کی جستجو میں گلے لگایا جائے۔ بہائی تعلیمات یہ بھی بیان کرتی ہیں کہ ایک بین الاقوامی معاون زبان رکھنے سے اکثریتی زبان گروہوں کی قدرتی بڑھوتری کا دباؤ دور ہو جائے گا اور اقلیتی زبانوں کو محفوظ رکھنے میں مدد ملے گی، ساتھ ہی ساتھ اقلیتی ثقافتوں کو تحفظ بھی حاصل ہو گا۔

### دولت اور غربت کی انتہاؤں کا خاتمہ
بہائی عقائد کے مطابق دولت اور غربت کی انتہاؤں کا خاتمہ ضروری ہے،  عبدالبہاء اس جانب توجہ دلاتے ہیں کہ دولت اور غربت کی انتہائیں ایک ہمدرد اور باہمی فلاحی معاشرے کی راہ میں رکاوٹ بنتی ہیں، کیونکہ شدید غربت غریبوں کو مایوس و بے حوصلہ کر دیتی ہے، جبکہ حد سے زیادہ دولت امیروں پر بوجھ بن جاتی ہے۔بہاءاللہ نے حکم دیا کہ امیر افراد غریبوں کی حفاظت کریں، کیونکہ غریب لوگ اللہ کی امانت ہیں۔ دولت اور غربت کی انتہاؤں کو ختم کرنے اور تمام انسانوں کی فلاح و بہبود کے لیے، بہائی تعلیمات مؤثر اداروں کے قیام کی ہدایت دیتی ہیں، جن میں "حقوق اللہ" بھی شامل ہے، نیز معاشرے میں باہمی ہمدردی اور اجتماعی ذمہ داری کے جذبے کو فروغ دینے پر زور دیا گیا ہے۔

بہاءاللہ اور عبدالبہا دونوں نے معاشرتی معاشی نظام کی ازسرِ نو تنظیم کی تائید کی، تاکہ دولت اور غربت کی انتہاؤں کا خاتمہ ممکن ہو سکے۔ اگرچہ انھوں نے تمام انسانوں کے لیے وقار اور مساوی حقوق کی اہمیت پر زور دیا — چاہے ان کا سماجی درجہ کچھ بھی ہو — لیکن انھوں نے کمیونٹرین ازم (communitarianism) یا کمیونزم (communism) جیسے نظریات کی ترویج نہیں کی۔ بہاءاللہ نے ذاتی ملکیت کے حق اور جائداد کی منتقلی کے قانونی جواز کو تسلیم کیا۔ عبدالبہا نے مزید فرمایا کہ اگرچہ دنیاوی چیزوں سے بے تعلقی ایک فضیلت ہے، لیکن دولت بذاتِ خود کوئی بُرائی نہیں۔ بعض حالات میں دولت انسان کو یہ موقع فراہم کرتی ہے کہ وہ معاشرتی فلاح و بہبود اور تعلیم کے فروغ کے ذریعے معاشرے کی خدمت کر سکے۔

## حقیقت کی آزادانہ تحقیق
بہاءاللہ نے سکھایا کہ ہر فرد کو حقیقت کی تحقیق آزادانہ طور پر کرنی چاہیے، بغیر دوسرے لوگوں کے عقائد کی اندھی تقلید کے یا علم کے منبع کے طور پر توہم پرستی اور روایت پر بھروسا کیے۔ بہائی تحریروں میں کہا گیا ہے کہ حقیقت کی تحقیق کے لیے فرد کو تمام تعصبات ترک کرنے ہوں گے، جبکہ اس بات پر زور دیا جاتا ہے کہ چونکہ حقیقت کی بنیادی سچائی ایک ہے، اس لیے آزادانہ تحقیق انسانیت کی وحدانیت کی طرف ایک مضبوط قدم ہے۔

بہائی عقائد کے مطابق بہائی افراد کو روزانہ بہائی تحریروں پر غور و فکر کرنے کی حوصلہ افزائی کی جاتی ہے جسے 'حقیقت کی تلاش کے ایک ابدی یا لامتناہی عمل' کے طور پر تعبیر کیا گیا ہے۔ اس سفر میں ایک روحانی عنصر شامل ہو سکتا ہے جس میں حقیقت کا متلاشی خدا کی خوبصورتی کی کشش کی طرف راغب ہوتا ہے، جیسا کہ بہاءاللہ کی روحانی تحریروں میں، جیسے 'ہفت وادیاں' میں اجاگر کیا گیا ہے

بہائی تعلیمات بیان کرتی ہیں کہ چونکہ انسانوں کو ایک "نفس ناطقہ" عطا کی گئی ہے، اس لیے وہ تمام دیگر اقسامِ حیات میں منفرد اور ممتاز حیثیت رکھتے ہیں۔ عبدالبہا فرماتے ہیں کہ اس منطقی صلاحیت کو فروغ دینے کے لیے "اللہ نے ہمیں منطقی ذہن عطا کیے ہیں تاکہ ہم ہر چیز کی حقیقت تک پہنچ سکیں اور سچائی کو پا سکیں"۔منطق کے ساتھ ساتھ، بہائی تعلیمات یہ بھی بیان کرتی ہیں کہ ایمان انسانی روح کی ایک خصوصیت ہے۔اگرچہ بعض اوقات یہ سمجھا جاتا ہے کہ دل اور دماغ یا ایمان اور عقل کے درمیان فرق ہوتا ہے، لیکن بہائی نقطۂ نظر کے مطابق ایمان حقائق سے اندھی وابستگی یا غیر عقلی اندھا پن نہیں ہے۔شوقی افندی فرماتے ہیں کہ بہاءاللہ "ہم سے یہ مطالبہ نہیں کرتے کہ ہم اندھا دھند اُن کی پیروی کریں" بلکہ وہ بہائیوں کو ترغیب دیتے ہیں کہ "اُن (بہاءاللہ) کے کلمات کو پڑھو، اُن کی تعلیمات پر غور کرو اور ان کی قدر و قیمت کا اندازہ موجودہ دور کے مسائل کی روشنی میں لگاؤ"۔ بہائی عقیدے میں "ایمان" کا مطلب ہے "شعوری علم" کا احساس اور ایسا یقین جو "نیک اعمال کی عملی انجام دہی" کے ذریعے ظاہر ہوتا ہے۔ ایمان میں یہ بھی شامل ہونا چاہیے کہ انسان خلوصِ دل اور پوری لگن کے ساتھ عوامی فلاح و بہبود کی خدمت کرے۔

اس طرح، بہائی ایمان میں جیسا کہ ایک مصنف بیان کرتا ہے، "عقل ضروری ہے لیکن کافی نہیں"۔ حقیقت اور سچائی کو پانے کے لیے ایمان اور منطق دونوں کی ضرورت ہے۔

## روحانی تعلیمات
بہائی تحریرات میں روحانی خصوصیات اور اقدار کے بارے میں بہت سے حوالے موجود ہیں جنھیں افراد کو حاصل کرنے کی کوشش کرنی چاہیے۔ اچھے کردار کے عناصر میں، دیگر کے علاوہ،دیانت داری، سچائی، وفاداری، اخلاص، مقاصد کی پاکیزگی، وقار، غیبت سے پرہیز، خدمت، انصاف، اعتدال، صفائی، سب کچھ عقل و علم کے توازن کے ساتھ شامل ہیں۔

اللہ کو بہائی تحریرات میں ایک واحد، ذاتی، ناقابلِ رسائی، عالم، حاضر و ناظر، لافانی اور طاقتوراللہ کے طور پر بیان کیا گیا ہے جو کائنات میں تمام چیزوں کا خالق ہے۔ اللہ اور کائنات کا وجود دائمی سمجھا جاتا ہے، بغیر کسی آغاز یا انجام کے۔ بہائی تعلیمات بیان کرتی ہیں کہ اللہ انسانوں کی عقل سے ماورا ہے اور اللہ کی انسانی تفہیم صرف اس کے مظاہر کے ذریعے ممکن ہے۔ کیونکہ اللہ انسانی عقل کی سمجھ سے باہر ہے، اس کی معرفت اس کی صفات کے ذریعے ہی ممکن ہے، جیسے کہ سب پر قادر، سب سے محبت کرنے والا، بے انتہا انصاف کرنے والا، یہ اصطلاحات جو انسانی تجربے تک محدود ہیں۔ اللہ کے مظاہر کی تعلیمات کے ذریعے دی گئی معاشرتی اصول اس طرح کا ماحول پیش کرتی ہیں جس میں روحانی ترقی ممکن ہے اور معاشرے کا حقیقی مقصد پورا ہوتا ہے، جبکہ انسانی مقصد اللہ کو جاننے اور محبت کرنے کا طریقہ سیکھنا ہے جیسے کہ دعا، غور و فکر اور انسانیت کی خدمت کرنے کے ذریعے۔

بہائی تحریروں کے مطابق، انسانوں کو ایک "نفس ناطقہ" عطا کی گئی ہے جو انھیں یہ منفرد صلاحیت فراہم کرتی ہے کہ وہ اللہ کے مقام کو پہچان سکیں اور اپنی خالق کے ساتھ تعلق کو سمجھ سکیں۔ ہر انسان پر یہ فرض ہے کہ وہ اللہ کو اُس کے مظاہر ظہور کے ذریعے پہچانے اور ان کی تعلیمات کے مطابق زندگی گزارے۔ بہائی تحریروں کے مطابق، اللہ کی پہچان اور فرماں برداری، انسانیت کی خدمت، باقاعدہ دعا اور روحانی مشقوں کے ذریعے روح اللہ کے قریب تر ہو جاتی ہے، جو بہائی عقیدے میں روحانی کمال کا نصب العین ہے۔ جب انسان فوت ہوتا ہے تو اس کی روح اگلے جہان میں داخل ہوتی ہے، جہاں اس کی جسمانی زندگی میں ہونے والی روحانی ترقی کو فیصلے اور اگلے جہان میں ترقی کی بنیاد بنایا جاتا ہے۔ بہائی عقیدہ تناسخ کی بجائے روح کی ابدی زندگی پر یقین رکھتا ہے۔ جنت اور دوزخ کو جسمانی جزا و سزا کی جگہ نہیں بلکہ اللہ سے قرب یا دوری کی روحانی حالتیں سمجھا جاتا ہے، جو اس دنیا اور اگلی دنیا دونوں میں انسان کے تعلق کو ظاہر کرتی ہیں۔

## تنظیم
بہائی دین کی ترقی، نشو و نما اور اتحاد کے لیے جو بنیادی عنصر نہایت اہم ہے، وہ اس کا "انتظامی نظام"ہے۔ بہاء اللہ کا میثاق اُس کے دین کا بنیادی منشور ہے، جس کی بنیاد چند اہم دستاویزات پر ہے: "کتابِ اقدس"، "کتابِ عہدی" اور عبدالبہا کا "وصیت و عہدنامہ"۔ یہی میثاق بہاءاللہ کے انتظامی نظام کی ترقی کا منشور بھی ہے۔ اس نظام کے ادارے دو واضح شعبوں میں تقسیم ہیں: انتخابی ادارے اور انتسابی ادارے اور دونوں کو "بیت العدلِ اعظم الہی" کی رہنمائی حاصل ہوتی ہے،

### اختلافات کے حل کے لیے مشاورت کا عمل
مشاورت بہائی نظام کے تمام انتظامی درجات پر عمل کے لیے ایک بنیادی عنصر ہے اور یہی وہ طریقۂ فیصلہ سازی ہے جس کے ذریعے بہائی دین کے تمام ادارے کام کرتے ہیں۔ مشاورت ایک ایسا عمل ہے جس میں شامل تمام افراد کو بغیر کسی تنقید کے آزادی سے اپنی رائے کے اظہار کی ترغیب دی جاتی ہے اور جس کا مقصد اجتماعی شمولیت اور منظم باہمی تعاون کے ذریعے سچائی کی تلاش ہوتا ہے۔

## حوالہ جات

## کتابیات
* 
* 
* 
* 
* 
* 
* 
* 
* 
* 
* 
* 
* 

* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
## بیرونی روابط

* بہائی.آرگ: بہائی عقائد
* مختلف موضوعات پر بہائی تحریرات کی مجموعات
* حقیقت کا تانا بانا, بہائی تحریرات اور دیگر سے اقتباسات کی موضوعاتی مجموعات
* پاکستان کے بہائیوں کی باضابطہ ویب گاہ

زمرہ:ہندی الفاظ اور جملے